umā maheśvara stotram

namaḥ śivābhyāṃ navayauvanābhyāṃ
parasparāśliṣṭavapurdharābhyām |
nagendrakanyāvṛṣaketanābhyāṃ
namo namaḥ śaṅkarapārvatībhyām || 1 ||

namaḥ śivābhyāṃ sarasotsavābhyāṃ
namaskṛtābhīṣṭavarapradābhyām |
nārāyaṇenārcitapādukābhyāṃ
namo namaḥ śaṅkarapārvatībhyām || 2 ||

namaḥ śivābhyāṃ vṛṣavāhanābhyāṃ
viriñciviṣṇvindrasupūjitābhyām |
vibhūtipāṭīravilepanābhyāṃ
namo namaḥ śaṅkarapārvatībhyām || 3 ||

namaḥ śivābhyāṃ jagadīśvarābhyāṃ
jagatpatibhyāṃ jayavigrahābhyām |
jambhārimukhyairabhivanditābhyāṃ
namo namaḥ śaṅkarapārvatībhyām || 4 ||

namaḥ śivābhyāṃ paramauṣadhābhyāṃ
pañcākṣarīpañjararañjitābhyām |
prapañcasṛṣṭisthitisaṃhṛtābhyāṃ
namo namaḥ śaṅkarapārvatībhyām || 5 ||

namaḥ śivābhyāmatisundarābhyāṃ
atyantamāsaktahṛdambujābhyām |
aśeṣalokaikahitaṅkarābhyāṃ
namo namaḥ śaṅkarapārvatībhyām || 6 ||

namaḥ śivābhyāṃ kalināśanābhyāṃ
kaṅkāḷakalyāṇavapurdharābhyām |
kailāsaśailasthitadevatābhyāṃ
namo namaḥ śaṅkarapārvatībhyām || 7 ||

namaḥ śivābhyāmaśubhāpahābhyāṃ
aśeṣalokaikaviśeṣitābhyām |
akuṇṭhitābhyāṃ smṛtisambhṛtābhyāṃ
namo namaḥ śaṅkarapārvatībhyām || 8 ||

namaḥ śivābhyāṃ rathavāhanābhyāṃ
ravīnduvaiśvānaralocanābhyām |
rākāśaśāṅkābhamukhāmbujābhyāṃ
namo namaḥ śaṅkarapārvatībhyām || 9 ||

namaḥ śivābhyāṃ jaṭilandharābhyāṃ
jarāmṛtibhyāṃ ca vivarjitābhyām |
janārdanābjodbhavapūjitābhyāṃ
namo namaḥ śaṅkarapārvatībhyām || 10 ||

namaḥ śivābhyāṃ viṣamekṣaṇābhyāṃ
bilvacchadāmallikadāmabhṛdbhyām |
śobhāvatīśāntavatīśvarābhyāṃ
namo namaḥ śaṅkarapārvatībhyām || 11 ||

namaḥ śivābhyāṃ paśupālakābhyāṃ
jagatrayīrakṣaṇabaddhahṛdbhyām |
samastadevāsurapūjitābhyāṃ
namo namaḥ śaṅkarapārvatībhyām || 12 ||

stotraṃ trisandhyaṃ śivapārvatībhyāṃ
bhaktyā paṭheddvādaśakaṃ naro yaḥ |
sa sarvasaubhāgyaphalāni
bhuṅkte śatāyurānte śivalokameti || 13 ||

Web Url: http://www.vignanam.org/veda/uma-maheswara-stotram-english.html